Selvom der endnu ikke er udskrevet valgkamp, sørger politikerne for at vise sig i det offentlige. Fredag får Nordjylland besøg af hele fire af ministrene. Børne- og undervisningsminister Christine Antorini besøger AMU Nordjylland, hvor hun skal vises rundt og prøve en transportsimulator. Miljøminister Kirsten Brosbøl skal mødes med borgmestrene for Hjørring og Frederikshavn, som var hårdt ramt under stormen Egon tidligere på året. Økonomi- og indenrigsminister Morten Østergård skal på virksomhedsbesøg i Aalborg. Bagefter støder han til mødet med Hjørring og Frederikshavns borgmestre, der ønsker hjælp fra staten til at forebygge skader ved næste storm. - Jeg har tænkt mig at fortælle Morten Østergård om, at det er hårdt for os, der er herude med hele administrationen. Det koster mange penge, og der er jo mange andre end vores kommune, der har indtægter på grund af kysten, siger Arne Boelt, Borgmester i Hjørring Kommune. Sundhedsminister Nick Hækkerup besøger Bislev Mejeri, hvor han skal høre om, hvilken forskel helbredstjek og sundhedtiltag har gjort i virksomheden.

Referat:
Både miljøministeren, indenrigsministeren, sundhedsministeren og børne- og undervisningsministeren lægger fredag deres vej forbi det nordjyske.